‏3.4.19

‏כ"ה אדר ב' תשע"ט

למנהלי בתי הספר

רכזי ספרות ומורים לספרות בחטיבת הביניים

שלום רב,

הנדון : תכניות "שמחת הקריאה" ו"ספרייה בכיס" לעידוד קריאה בחטיבת ביניים

משרד החינוך והמרכז ללימודי רוח בספרייה הלאומית מציעים שתי תכניות לעידוד קריאה בחטיבת הביניים בשנת הלימודים תש"פ: "שמחת הקריאה" ו"ספרייה בכיס".

כידוע, קריאת ספרים כפעילות קבועה ומתמשכת, המשולבת בשיח דבור וכתוב אודות הספרים, היא פעילות רבת ערך להרחבת עולמם הרגשי, הקוגניטיבי והרוחני של ילדים ומתבגרים. מחקרים מאשרים כי קיים קשר מובהק בין קריאה מרובה ובין הישגים בתחומי הבנת הנקרא והכתיבה בכל מקצועות הלימוד. ומעל כל זאת, הקריאה מעניקה חוויה עילאית של הנאה וסיפוק.

לראשונה תוכלו לבחור השנה בין שתי תוכניות לעידוד קריאה:

האחת, שמחת הקריאה:

במסגרת תכנית זו תישלח אליכם חבילת ספרים המכילה ארבעה כותרים ב-30 עותקים כל אחד. הספרים שנבחרו לתוכנית הם עכשוויים, רלוונטיים ומתאימים לעולמם של התלמידים. הקריאה בספרים החדשים, בליווי ובהנחיה מקצועית של המורה לספרות, תזמן לתלמידים חוויית קריאה מהנה ומשמעותית, ותעורר מוטיבציה לחוויות קריאה נוספות. תוכנית זו פתוחה להרשמה רק לבתי ספר שלא השתתפו בה בשנתיים האחרונות.

התוכנית השניה, ספרייה בכיס:

תכנית חדשנית להנחלת אהבת הקריאה והספר באמצעות ספרי שמע (אודיו) הזמינים בכל עת, לכל תלמיד ותלמידה, במכשיר הטלפון הסלולרי. התלמידים יקבלו גישה ל-18 ספרי איכות מוקלטים, שיהיו זמינים לתלמידים להאזנה ללא תשלום במכשיר הסלולרי או במחשב, באמצעות היישומון אייקאסט ספרים מוקלטים ((icast. המורים והספרנים המעורבים בתוכנית יקבלו גישה למנוי הפתוח של איי קאסט ויוכלו להאזין לכל הספרים הקיימים ביישומון. תוכנית זו פתוחה להרשמה לכל חטיבות הביניים בארץ. [להרחבה בנושא ספרייה בכיס קראו כאן](http://web.nli.org.il/sites/nlis/he/Education/Pages/prog.library/kol-kore-icast.aspx). לשאלות לגבי ספרייה בכיס מוזמנים לפנות למרכז ללימודי רוח בכתובתmerkaz.ruach@nli.org.il

**מספר המקומות בכל אחת מהתוכנית מוגבל.**

**הרישום אינו מהווה אישור השתתפות. בחירת בתי הספר שישתתפו בתכניות תתבסס על הפרמטרים הבאים:**

* השתתפות המורה בקהילה וירטואלית 'מקוונים לקריאה' בשנת תשע"ט או בהשתלמויות 'שמחת הקריאה' בעבר
* מדד הטיפוח של בית הספר
* שילוב הספרים בפעילות הבית ספרית באופן רחב ויצירתי

התחייבויות בתי הספר להשתתפות בתוכניות:

1. עמידה בחובת הקצאה של 6 שעות שנתיות לפחות להוראת ספרות בחטיבת הביניים, בהתאם לתכנית הלימודים בספרות ולהנחיות בחוזר המנכ"ל (מספר שנות הלימוד לא יפחת משנתיים מתוך שלוש שנות חטיבת הביניים)
2. הקצאת רבע עד שליש משיעורי הספרות בבית הספר לטיפוח הרגלי קריאה
3. השתתפות מורה לספרות בקהילה וירטואלית לומדת 'מקוונים לקריאה' בשנת תש"פ

תנאים נוספים להפעלת התכנית בבית הספר:

בתי ספר שישתתפו בתכנית "שמחת הקריאה" יתחייבו להקצות מקום בספריית בית הספר לספרי שמחת הקריאה ולשמירה מירבית על הספרים.

בתי ספר שישתתפו בתוכנית "ספרייה בכיס" יתחייבו לתנאים הבאים:

1. איסוף והגשה של כתובות הדוא"ל של התלמידים עד לתאריך 1.10.19
2. מינוי איש קשר לתמיכה טכנית בהטמעת התוכנית
3. הקצאת אוזניות שמע לכל התלמידים המשתתפים בתוכנית
4. בניית תוכנית לשילוב ספרי השמע בפעילות בית הספר, קיום אירועי פתיחה וסיום
5. השתתפות ביום הפתיחה בספרייה הלאומית בתאריך 30.6.2019

אנו מזמינים את בית ספרך להצטרף לתוכנית, ולהביא להתחדשות בהוראת הספרות

ולעידוד הקריאה בקרב תלמידי בית הספר.

להרשמה לתוכנית ספרייה בכיס לחצו [כאן](https://docs.google.com/forms/d/e/1FAIpQLSetr7yCpE6q2GE-5v2VtIhbdnLNQ3dXP9dYy6rZvvq_TXnEhA/viewform?usp=sf_link).

להרשמה לתוכנית שמחת הקריאה לחצו [כאן](https://docs.google.com/forms/d/1x29D1ykOk6kGxg51_cCIHPQsyivjb8b8CzwaddulOfs/viewform?edit_requested=true).

ההרשמה פתוחה עד לתאריך 1.6.19.

לאחר תאריך זה, הרשמה על בסיס מקום פנוי בלבד.

אנו מאחלות לכם קריאה פוריה, משמעותית, ומהנה.

בברכה,

מירב בראוטבר פסט ד"ר טלי יניב נטע שפירא

מפמ"ר ספרות ממלכתי מפמ"ר ספרות ממ"ד מנהלת המרכז ללימודי רוח